Kommer oor bendeskietery ná vrou sterf | Maroela Media
Kommer oor bendeskietery ná vrou sterf
Sizakele Nkosi-Malobane, Gautengse LUR vir gemeenskapsveiligheid. Foto: ANA
"Ek is bekommerd oor die bendeverwante voorvalle wat steeds kop uitsteek en waarin onskuldige mense doodgemaak word," het die Gautengse LUR vir gemeenskapsveiligheid, Sizakele Nkosi-Malobane, ná die skietdood van 'n 45-jarige vrou in Johannesburg gesê.
Die vrou en haar 10-jarige, wat in die been geskiet is, het Donderdag in die kruisvuur van drie vermeende bendelede in die westelike voorstad Westbury beland. Die polisie het kort daarna twee verdagtes aangekeer, maar 'n derde man is nog op vrye voet.
Nkosi-Malobane sê dis selfs ontstellender dat die jongste voorval gebeur het teen die agtergrond van 'n veldtog en oorlegpleging oor veiligheidsvraagstukke met inwoners van die Sophiatown-polisiegebied, waarvan die werkersklasvoorstad waar die skietery gebeur het, deel is.
"Sulke voorvalle kan nie [geduld word nie], want dit bedreig die veiligheid van ons gemeenskappe en veroorsaak blywende trauma omdat hulle dit sien gebeur."
Die voorval het Donderdagmiddag naby die Rahima Moosa-ma-en-kinderhospitaal gebeur. Dit volg twee maande ná die dood van 'n seun wat voor 'n skool in die omgewing geskiet is.
Nkosi-Malobane het die afgelope maand die Sophiatown-polisiegebied as deel van 'n veiligheidsuitreikprogram besoek om probleme soos afknouery, bendebedrywighede en dwelms die hoof te probeer bied.
Die Gautengse regering het belowe om polisiehulpbronne in die omgewing te ontplooi om maatskaplike euwels te help uitroei, sê Nkosi-Malobane.
Sy doen 'n beroep op inwoners om kalm te bly en die versoeking te weerstaan om eie reg te gebruik nadat hulle vanoggend amok gemaak en alle toegangspaaie na die voorstad blokkeer het.
Sizakele Nkosi-Malobane Westbury
Drie vas ná inbraak op plaas
Mooinooi-vroue: Verhoor begin in 2019
Wonder of dit nie fakenuus is nie. Volgens Mnr Ramaposa en sy minister Lindiwe Sisulu is daar geen sulke dinge wat in Suid Afrika gebeur nie. Hy sê dis net leuns wat verkondig word. Die een minister is bekommerd oor al die "crime" en die ander ontken dit.
Hierdie LUR leef darem lekker.
Msp. Solank as hulle alles ontken en wegsteek sal die kanker in die land versprei. Dus is hulle besig om die land vinnig te vernietig.
Is die DA se Kapenaars besig om na Jo'burg te emigreer? Bendebedrywighede is tog eie aan die Kaap, nou na-aap Johannesburg hulle! Dankie tog, ek woon in Durbs. Hier lyk dit effe anders. Die Zulu-Chief het gesê hy wil onafhanklikheid uitroep. Dan sal die potensiële Volkstaters hierheen move en ons sal koring, suiker, piesangs en bunny-chows na die RSA uitvoer.